Вельмі часта нам не хапае даверу і веры ў тое, што Езус прыйшоў, каб нас збавіць. Занадта шмат мы канцэнтруемся на нашых слабасцях і забываем, што збаўленне з’яўляецца дарам. Тады мы далучаемся да выказвання, якое разносілася ў сінагозе ў Кафарнауме: Ты прыйшоў загубіць нас. Заклік Езуса да збаўлення становіцца заклікам асуджэння. Аднак Ён прыйшоў, каб нас збавіць. Ніхто і нішто не здольнае змяніць гэта; нішто не ў стане адлучыць нас ад Яго! Наша слабасць не здольная паставіць перашкоду яго любові, якая аздараўляе і збаўляе. Няхай гэта праўда ніколі, нават ў самыя цяжкія і цёмныя моманты нашага жыцця, не перастае гучаць у нашых вушах.